ŉ Lekker mylpaal vir TristanTristan Stubbs het ’n vinnige honderdtal vir die Warriors in die plaaslike eendagreeks geslaan. Foto: Twitter. Tristan Stubbs het die eerste honderdtal van sy eendagkrieketloopbaan geslaan toe hy 144 lopies vir die Warriors teen die Lions aangeteken het. Die 22-jarige opkomende ster se beurt het 17 grenshoue ingesluit en hy het sy lopies teen ŉ treftempo van 114,28 gemoker. Hy het ŉ uitstekende vennootskap van 259 lopies saam met Diego Rossier (116 lopies van 121 balle) om die tweede paaltjie geniet en hulle het die Warriors in staat gestel om 348/5 in hul toegelate 50 boulbeurte aan te teken. Die Lions beskik ook nie oor ŉ swak boulaanval nie: Duanne Olivier, Sisanda Magala, Lutho Sipamla en Bjorn Fortuin het almal al vir die Proteas gespeel. Die Eastern Cape Sunrisers het vroeër meer as R9 miljoen opgedok om Stubbs se dienste vir die komende SA20-toernooi te verkry. Die jong Oos-Kapenaar is ongetwyfeld ŉ talentvolle speler. Die openingswedstryd van die onlangse T20-reeks teen Engeland in Bristol was sy eerste kolfbeurt vir die Proteas (hy het in sy vorige twee wedstryde teen Indië nie kolfkans gekry nie) en hy het beslis nie teleurgestel nie. Hy het 72 lopies van slegs 28 aflewerings gemoker en die agt groot sesse was ongetwyfeld die kersie op die koek. Ja, die Suid-Afrikaners het steeds die wedstryd met 41 lopies verloor, maar Stubbs het plaaslike ondersteuners vir ŉ rukkie ŉ rede gegee om te glo. Hy is tans die naasbeste kolwer in die plaaslike eendagreeks met sy 361 lopies. Warriors 348/5 in 50 boulbeurte: Tristan Stubbs 144, Diego Rossier 116 en Sisanda Magala 2/73 Lions 298/10 in 49,5 boulbeurte: Reeza Hendriks 113, Wiaan Mulder 101 en Beyers Swanepoel 4/42. UPDATE @WarriorsCrickEC 201/1 (35)Rosier 84*Stubbs 89*#dafabet #warriors #summerodcricket #summer #cricket #portelizabeth pic.twitter.com/Pt3LuUeuz7 — The Warriors (@WarriorsCrickEC) December 21, 2022